**Εθελοντική αιμοδοσία ΟΛΜΕ-ΕΛΜΕ-ΚΕΜΕΤΕ**

Η ελληνική κοινωνία συνταράσσεται την περίοδο που διανύουμε από την πρωτοφανή πανδημία του κορονοϊού που πλήττει την Ελλάδα και ολόκληρο τον πλανήτη. Καθώς μας πληροφορούν όλοι οι υγειονομικοί φορείς ότι οι ανάγκες για αίμα πληθαίνουν, η ΟΛΜΕ και το ΚΕ.ΜΕ.ΤΕ. συναισθανόμενοι την κρισιμότητα της κατάστασης, καλούν σε εθελοντική συμμετοχή στις **ήδη προγραμματισμένες αιμοδοσίες**, στην ΟΛΜΕ και τις κατά τόπους ΕΛΜΕ, προκειμένου να στηρίξουν με όλες τους τις δυνάμεις τη χειμαζόμενη κοινωνία. Ιδιαίτερα σε αυτή τη δύσκολη συγκυρία η προσφορά αίματος είναι προσφορά ζωής.

Οι αιμοδοσίες θα πραγματοποιηθούν, όπως πάντα, από τα κλιμάκια του Εθνικού Κέντρου Αιμοδοσίας και του νοσοκομείου «Αμαλία Φλέμινγκ» με την τήρηση όλων των απαραίτητων μέτρων προστασίας. Οι παραπάνω φορείς μας ενημέρωσαν να μην προβούμε σε έκτακτη αιμοδοσία, όπως προτείναμε, αλλά να πραγματοποιηθούν οι ήδη προγραμματισμένες, καθώς έχουν οριστεί εντός της κρίσιμης περιόδου, και προκειμένου να μην διαταραχθεί ο συνολικός συντονισμός των αιμοδοσιών.

**Ευχαριστούμε από καρδιάς τους συνανθρώπους μας που στηρίζουν την εθελοντική αιμοδοσία. Η αιμοδοσία είναι πράξη αγάπης, απόδειξη αλληλεγγύης και κοινωνικής ευαισθησίας. Τα αποτελέσματά της σώζουν ζωές, διότι το αίμα ούτε παράγεται, ούτε αντικαθίσταται, μόνο χαρίζεται.**

**Το πρόγραμμα εθελοντικής αιμοδοσίας** *(Απριλίου – Μαΐου 2020)***:**

|  |
| --- |
| **Στην ΟΛΜΕ: Δευτέρα, 11 Μαΐου 2020, ώρες: 9.30 – 13.00 (Γραφεία ΟΛΜΕ, Κορνάρου 2 και Ερμού, 6ος όροφος). Για την αποφυγή συνωστισμού θα υπάρξει προγραμματισμός με ραντεβού.** |

**Στις ΕΛΜΕ της Αττικής:**

**10-4-2020** 2ο ΕΠΑΛ Χαλανδρίου (Έλλης 3 κ’ Αγ. Παρασκευής), Α΄- Γ΄ ΕΛΜΕ Ανατολικής Αττικής,

9.30-13.30

**28-4-2020** 2ο ΕΠΑΛ Αμαρουσίου (Κτήμα Μακρυκώστα, ΣΕΛΕΤΕ-ΟΑΚΑ), Β΄ ΕΛΜΕ Ανατολικής Αττικής 9.30- 13.00

**4-5-2020** 2ο Εσπερ. ΕΠΑΛ Περιστερίου (Σπετσών 46), Α΄ ΕΛΜΕ Δυτικής Αττικής (Περιστέρι)

9.30- 13.00

**5-5-2020** 2ο ΕΠΑΛ Γαλατσίου (Ταϋγέτου 60 Γκράβα), Γ΄ ΕΛΜΕ Αθήνας, 9.30- 13.00

**6-5-2020** 13ο Γ/σιο Πειραιά (Παπαστράτου 14), ΕΛΜΕ Πειραιά, 9.30- 13.00

**13-5-2020** Σχολικό συγκρότημα Αγ.Νικολάου (Θησέως 175), ΕΛΜΕ Καλλιθέας/Ν. Σμύρνης/Μοσχάτου 9.30- 13.00